19 Setlhogo se se latelang sa thuto se se mo makasineng ono se tla sekaseka mabaka a go bo bangwe ba tlogela letsomane la Modimo. Gape se tla bontsha kafa ba ba boang ba ka lebelelang go amogelwa ka teng. Fa o ntse o ithuta setlhogo seo e bile o ntse o akantse ka setlhogo seno se o se ithutang gone jaanong, itse fela gore maiteko ape a o tla a dirang ka maikaelelo a go thusa bangwe ba sekadinku gore ba boele mo letsomaneng la Bokeresete, a ka nna le matswela a a molemo. Mo tsamaisong ya jaanong ya dilo, batho ba le bantsi ba dirisa botshelo jwa bone jotlhe ba leka go ikokoanyetsa dikhumo, mme go boloka botshelo jwa motho a le mongwe fela go botlhokwa go feta madi otlhe a motho a ka nnang le one. Jesu o ne a gatelela seo mo setshwantshong sa gagwe sa dinku tse di latlhegileng. (Math. 18:12-14) E kete o ka nna o gopotse ntlha eo fa o ntse o leka ka tlhoafalo e bile o leka ka potlako go thusa batho ba sekadinku ba Jehofa a ba ratang ba ba tlogetseng letsomane, gore ba boe.